CELEX: 52014PC0636
Language: mt
Date: 2014-10-20
Title: Proposta għal DEĊIŻJONI TAL-KUNSILL U TAL-KUMMISSJONI dwar il-pożizzjoni li għandha tkun adottata f'isem l-Unjoni u l-Komunità Ewropea tal-Enerġija Atomika li fil-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa waħda, u l-Ġeorġja, fuq in-naħa l-oħra, fir-rigward tal-adozzjoni tar-regoli ta' proċedura tal-Kunsill ta' Assoċjazzjoni u tal-Kumitat ta' Assoċjazzjoni, tal-istabbiliment ta' żewġ sottokumitati, u tad-delega ta' ċerti poteri mill-Kunsill ta' Assoċjazzjoni lill-Kumitat ta' Assoċjazzjoni fil-konfigurazzjoni tal-Kummerċ

|
			
		
		
		52014PC0636
		
			Proposta għal DEĊIŻJONI TAL-KUNSILL U TAL-KUMMISSJONI dwar il-pożizzjoni li għandha tkun adottata f'isem l-Unjoni u l-Komunità Ewropea tal-Enerġija Atomika li fil-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa waħda, u l-Ġeorġja, fuq in-naħa l-oħra, fir-rigward tal-adozzjoni tar-regoli ta' proċedura tal-Kunsill ta' Assoċjazzjoni u tal-Kumitat ta' Assoċjazzjoni, tal-istabbiliment ta' żewġ sottokumitati, u tad-delega ta' ċerti poteri mill-Kunsill ta' Assoċjazzjoni lill-Kumitat ta' Assoċjazzjoni fil-konfigurazzjoni tal-Kummerċ /* COM/2014/0636 final - 2014/0296 (NLE) */
			
				
		
		
			
			   	Proposta
għal 
DEĊIŻJONI
TAL-KUNSILL U TAL-KUMMISSJONI
dwar
il-pożizzjoni li għandha tkun adottata f'isem l-Unjoni u l-Komunità
Ewropea tal-Enerġija Atomika li fil-Kunsill ta' Assoċjazzjoni
stabbilit mill-Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħhom, fuq naħa
waħda, u l-Ġeorġja, fuq in-naħa l-oħra, fir-rigward
tal-adozzjoni tar-regoli ta' proċedura tal-Kunsill ta' Assoċjazzjoni
u tal-Kumitat ta' Assoċjazzjoni, tal-istabbiliment ta' żewġ
sottokumitati, u tad-delega ta' ċerti poteri mill-Kunsill ta'
Assoċjazzjoni lill-Kumitat ta' Assoċjazzjoni fil-konfigurazzjoni
tal-Kummerċ
MEMORANDUM
TA’ SPJEGAZZJONI
1.               KUNTEST
TAL-PROPOSTA/SFOND
Il-proposta
mehmuża tikkostitwixxi l-istrument legali għall-awtorizzazzjoni
tal-pożizzjoni tal-Unjoni u l-Komunità Ewropea tal-Enerġija Atomika
li għandha tkun adottata fil-Kunsill ta' Assoċjazzjoni stabbilit
mill-Ftehim ta' Assoċjazzjoni ("il-Ftehim") bejn l-Unjoni Ewropea
u l-Komunità Ewropea tal-Enerġija Atomika u l-Istati Membri tagħhom u
l-Ġeorġja fir-rigward tal-adozzjoni tar-regoli ta' proċedura
tal-Kunsill ta' Assoċjazzjoni u tal-Kumitat ta' Assoċjazzjoni,
tal-istabbiliment ta' żewġ sottokumitati, u tad-delega ta' ċerti
poteri mill-Kunsill ta' Assoċjazzjoni lill-Kumitat ta' Assoċjazzjoni
fil-konfigurazzjoni tal-Kummerċ 
Fl-10 ta’ Mejju 2010
il-Kunsill awtorizza lill-Kummissjoni biex tiftaħ negozjati għal
Ftehim ta’ Assoċjazzjoni ġdid, komprensiv u ambizzjuż,
inkluża dik il-parti li tirrigwarda ż-Żona ta’ Kummerċ
Ħieles Approfondita u Komprensiva (DCFTA). In-negozjati ta' dan il-Ftehim
ambizzjuż u komprensiv bejn l-UE u l-Ġeorġja bdew f'Lulju 2010.
In-negozjati dwar il-parti DCFTA tal-Ftehim bdew fi Frar 2012. L-Unjoni Ewropea
u l-Ġeorġja inizjalaw it-test tal-Ftehim ta' Assoċjazzjoni
fid-29 ta' Novembru 2013.
Il-Ftehim
ta' Assoċjazzjoni huwa l-iktar ftehim avvanzat ta' dan it-tip li qatt
ġie nnegozjat mill-UE, b'mod partikolari fir-rigward tal-kummerċ u
l-integrazzjoni ekonomika, u jmur ħafna lil hinn minn sempliċi
ftuħ tas-suq. L-għan huwa li jaċċellera l-approfondiment
tar-relazzjonijiet politiċi u ekonomiċi bejn il-Ġeorġja u
l-UE, kif ukoll l-integrazzjoni gradwali tal-ekonomija tal-Ġeorġja
fis-Suq Intern tal-UE f'oqsma magħżula, speċjalment bl-istabbiliment
ta' DCFTA.
Fis-16 ta' Ġunju 2014,
il-Kunsill adotta d-deċiżjoni tiegħu[1]
dwar l-iffirmar, f'isem l-Unjoni Ewropea u l-Komunità Ewropea tal-Enerġija
Atomika u l-Istati Membri tagħhom, u l-applikazzjoni provviżorja ta'
ċerti dispożizzjonijiet tal-Ftehim ta' Assoċjazzjoni,
inkluża l-parti taż-Żona ta' Kummerċ Ħieles
Approfondita u Komprensiva (DCFTA) bejn l-Unjoni Ewropea u l-Komunità Ewropea
dwar l-Enerġija Atomika u l-Istati Membri tagħhom, fuq naħa
waħda, u l-Ġeorġja, fuq in-naħa l-oħra.
Sussegwentement, il-Ftehim ġie ffirmat fi Brussell nhar
il-Ġimgħa, is-27 ta' Ġunju 2014 fil-marġini
tal-Kunsill Ewropew.  
Il-Ġeorġja
rratifikat il-Ftehim fit-18 ta' Lulju 2014 u lestiet, b'mod
parallel mal-Unjoni Ewropea, il-proċeduri ta' notifika meħtieġa
fl-istess xahar. Konsegwentement, skont l-Artikolu 431 tal-Ftehim,
ċerti dispożizzjonijiet tiegħu (speċifikati
fl-Artikolu 3 tad-Deċiżjoni tal-Kunsill dwar l-iffirmar u
l-applikazzjoni provviżorja tal-Ftehim mal-Ġeorġja
tas-16 ta' Ġunju 2014) huma applikati fuq bażi provviżorja
b'seħħ mill-1 ta' Settembru 2014, fl-istennija ta'
ratifika mill-Istati Membri tal-UE. 
L-applikazzjoni
provviżorja hija prevista fid-dawl li jinżammu f'ekwilibriju
l-interessi ekonomiċi reċiproċi u l-valuri komuni, u r-rieda
komuni tal-UE u l-Ġeoġrja li jibdew jimplimentaw u jinfurzaw
il-partijiet eleġibbli tal-Ftehim sabiex javvanzaw b'impatt bikri ta'
riforma fuq kwistjonijiet ta' setturi speċifiċi qabel
il-konklużjoni tal-Ftehim.
2.               RIŻULTATI
TAN-NEGOZJATI
It-Titolu VIII
tal-Ftehim mal-Ġeorġja jistipula l-qafas istituzzjonali li huwa
neċessarju għall-funzjonament tajjeb u l-implimentazzjoni tal-Ftehim.
Il-Ftehim jistabbilixxi Kunsill ta' Assoċjazzjoni (l-Artikolu 407(1))
fuq livell ministerjali biex jissorvelja u jimmonitorja l-applikazzjoni u l-implimentazzjoni
tal-Ftehim. 
Sabiex
iħejji l-laqgħat u d-deliberazzjonijiet tal-Kunsill ta'
Assoċjazzjoni, jimplimenta d-deċiżjonijiet tal-Kunsill ta'
Assoċjazzjoni fejn xieraq u, b'mod ġenerali, jiżgura
l-kontinwità tar-relazzjoni ta' assoċjazzjoni u l-funzjonament korrett
tal-Ftehim, huwa stabbilit ukoll Kumitat ta' Assoċjazzjoni (skont
l-Artikolu 407(1) tal-Ftehim). 
Il-Kunsill
ta' Assoċjazzjoni flimkien mal-Kumitat ta' Assoċjazzjoni jista'
jiddeċiedi li jistabbilixxi kwalunkwe sottokumitat jew korp ieħor
biex jassistih fit-twettiq tad-dmirijiet tiegħu u jiddetermina
l-kompożizzjoni u d-dmirijiet ta' dawn il-kumitati jew korpi speċjali
u kif għandhom jiffunzjonaw. Barra minn hekk, il-Kunsill ta'
Assoċjazzjoni għandu s-setgħa li jemenda jew jaġġorna
l-Annessi tal-Ftehim (l-Artikolu 406(3) tal-Ftehim). Huwa jista' jiddelega
kwalunkwe mill-poteri tiegħu lill-Kumitat ta' Assoċjazzjoni,
inkluża s-setgħa li jieħu deċiżjonijiet vinkolanti
(l-Artikolu 408(2) tal-Ftehim). 
Il-Kumitat
ta' Assoċjazzjoni jiltaqa' f'konfigurazzjoni speċifika biex
jindirizza l-kwistjonijiet kollha li joħorġu mit-Titolu V
(Kummerċ u Kwistjonijiet relatati mal-Kummerċ) tal-Ftehim
(l-Artikolu 408(4) tal-Ftehim). Il-parti tad-DCFTA tal-Ftehim tipprevedi
sottokumitati speċifiċi dwar miżuri sanitarji u fitosanitarji,
dwar id-dwana, dwar indikazzjonijiet ġeografiċi, u dwar
il-kummerċ u l-iżvilupp sostenibbli biex jassistu lill-Kumitat ta'
Assoċjazzjoni fil-konfigurazzjoni tal-Kummerċ fi dmirijietu. 
Huma
previsti wkoll fora għas-soċjetà ċivili u l-kooperazzjoni
parlamentari.
Bil-ħsieb
li tiġi żgurata implimentazzjoni bla xkiel u f'waqtha tal-parti
tad-DCFTA tal-Ftehim, b'mod partikolari fir-rigward tal-aġġornament
jew l-emendar ta' diversi Annessi tal-Ftehim relatati mal-kummerċ, huwa
ssuġġerit li dawn is-setgħat jiġu ddelegati mill-Kunsill
ta' Assoċjazzjoni lill-Kumitat ta' Assoċjazzjoni fil-konfigurazzjoni
tal-Kummerċ. Din id-delega se tiżgura r-rabta meħtieġa bejn
id-diskussjonijiet tekniċi f'dan il-Kumitat dwar l-implimentazzjoni ta'
impenji relatati mal-kummerċ, inklużi dawk li jikkonċernaw
l-approssimazzjoni mal-acquis tal-UE mill-Ġeorġja. 
Bil-għan
li jitlesta l-qafas istituzzjonali u li jkunu jistgħu jsiru
diskussjonijiet fuq livell ta' esperti dwar l-oqsma ewlenin li jaqgħu
fl-ambitu tal-applikazzjoni provviżorja tal-Ftehimiet, huwa
ssuġġerit li jkunu stabbiliti żewġ sottokumitati,
maħtura kif ġej: 
(1)
Sottokumitat dwar il-Ġustizzja, il-Libertà u s-Sigurtà (JFS); 
(2)
Sottokumitat dwar il-Kooperazzjoni Ekonomika u Setturi Oħra.
L-għan
tas-sottokumitati huwa li jiffokaw fuq dawk is-suġġetti fejn huma
mistennija riżultati konkreti, aktar milli neċessarjament ikopru
l-istess aġenda ta' suġġetti sena wara sena. 
Sottokumitati
addizzjonali jistgħu jiġu stabbiliti fi stadju aktar tard, wara ftehim
tal-Partijiet.
Il-Ftehim
ta’ Assoċjazzjoni jipprevedi firxa wiesgħa ta’ kooperazzjoni
fis-setturi, li tiffoka fuq l-appoġġ għal riformi ewlenin,
l-irkupru u t-tkabbir ekonomiku, il-governanza u l-kooperazzjoni settorjali fi
28 qasam, bħalma huma l-ġustizzja, l-enerġija, it-trasport,
l-istatistika, il-protezzjoni u l-promozzjoni tal-ambjent, il-kooperazzjoni
industrijali u tal-intrapriżi żgħar u medji, l-iżvilupp
tal-agrikoltura u dak rurali, il-politika soċjali, il-kooperazzjoni
tas-soċjetà ċivili, il-politika tal-konsumatur, ir-riforma
tal-amministrazzjoni pubblika, l-edukazzjoni, it-taħriġ u
ż-żgħażagħ kif ukoll il-kooperazzjoni kulturali. 
F’dawn
l-oqsma kollha, it-titjib fil-kooperazzjoni jibda mill-bażi tal-oqfsa
attwali, kemm bilaterali kif ukoll multilaterali, bil-għan ta’ aktar
djalogu sistematiku u skambju ta’ informazzjoni u prassi tajba. Element
kruċjali għall-kapitoli tal-kooperazzjoni settorjali huwa menù
komprensiv ta' approssimazzjoni gradwali, fejn rilevanti, mal-acquis
tal-UE stabbilit fl-annessi tal-Ftehim. Skedi speċifiċi
għall-approssimazzjoni u l-implimentazzjoni mill-Ġeorġja ta’
partijiet magħżula tal-acquis tal-UE se jipprovdu fokus
għal kooperazzjoni kontinwa, u se jiffurmaw il-qalba tar-riforma interna u
tal-aġenda ta’ modernizzazzjoni tal-Ġeorġja. 
Kwalunkwe
"djalogu regolari" kif ta' spiss imsemmi f'dan il-Ftehim jista'
jkopri l-oqsma ta' politika kollha msemmija iktar 'il fuq.  It-tieni
sottokumitat għalhekk jista' jiltaqa' f'konfigurazzjonijiet differenti
skont il-bżonn. Din il-proposta tibni fuq l-esperjenza mal-Ftehimiet ta'
Sħubija u Kooperazzjoni mal-Ġeorġja u għandha l-għan
li ttejjeb il-funzjonament tal-istruttura tas-sottokumitati skont il-Ftehim ta'
Assoċjazzjoni. 
Kemm
l-UE kif ukoll il-Ġeorġja impenjaw ruħhom li jimplimentaw
il-Ftehim b'mod rapidu u effettiv. L-għan ta' din il-proposta huwa
għalhekk li tiżgura li l-qafas istituzzjonali tal-Ftehim isir
operazzjonali malajr kemm jista' jkun. Sabiex jiġi ffaċilitat dan, se
jkun kruċjali li nipproċedu malajr bil-proċess tal-adozzjoni
tar-Regoli ta' Proċedura għall-Kunsill ta' Assoċjazzjoni,
il-Kumitat ta' Assoċjazzjoni u s-sottokumitati sabiex dawn ikunu
jistgħu jibdew jiffunzjonaw malajr. Huwa maħsub li tissejjaħ
l-ewwel laqgħa tal-Kunsill ta' Assoċjazzjoni mal-Ġeorġja
fis-17 ta' Novembru 2014, li jikkoinċidi mal-Kunsill
tal-Affarijiet Barranin fi Brussell. 
3.               ELEMENTI
ĠURIDIĊI TAL-PROPOSTA
Għall-Unjoni, il-bażi ġuridika li tawtorizza
l-pożizzjoni tal-Unjoni li għandha tiġi adottata fil-Kunsill ta'
Assoċjazzjoni stabbilit permezz tal-Ftehim ta' Assoċjazzjoni bejn
l-UE u l-Ġeorġja hija t-Trattat dwar il-Funzjonament tal-Unjoni
Ewropea, u b'mod partikolari l-Artikoli 217 u 218(9) tiegħu.
Għall-EURATOM, il-bażi ġuridika li tawtorizza l-pożizzjoni
li għandha tkun adottata fil-Kunsill ta' Assoċjazzjoni stabbilit
permezz tal-Ftehim ta' Assoċjazzjoni bejn l-UE u l-Ġeorġja hija
t-Trattat li jistabbilixxi l-Komunità Ewropea tal-Enerġija Atomika, u
b'mod partikolari l-Artikolu 101 tiegħu.
Fid-dawl
tar-riżultati tan-negozjati msemmija hawn fuq, fuq il-bażi
tal-Artikoli 217 u 218(9) TFUE u l-Artikolu 101 tat-Trattat EURATOM,
il-Kummissjoni Ewropea tipproponi li l-Kunsill jadotta d-Deċiżjoni li
tawtorizza l-pożizzjoni tal-Unjoni u tal-Komunità Ewropea
tal-Enerġija Atomika li għandha tiġi adottata fl-ewwel Kunsill
ta' Assoċjazzjoni tal-UE-Ġeorġja fir-rigward ta' dawn li
ġejjin: 
–                        
ir-regoli
ta' proċedura għall-Kunsill ta' Assoċjazzjoni u l-Kumitat ta'
Assoċjazzjoni,
l-istabbiliment
ta' żewġ sottokumitati, 
kif ukoll 
–                        
id-delega
ta' ċerti setgħat mill-Kunsill ta' Assoċjazzjoni lill-Kumitat
ta' Assoċjazzjoni fil-konfigurazzjoni tal-Kummerċ.
Proposta
għal 
DEĊIŻJONI
TAL-KUNSILL U TAL-KUMMISSJONI
Dwar
il-pożizzjoni tal-Unjoni li għandha tiġi adottata fil-Kunsill
ta' Assoċjazzjoni stabbilit mill-Ftehim ta' Assoċjazzjoni bejn
l-Unjoni Ewropea u l-Komunità Ewropea tal-Enerġija Atomika u l-Istati
Membri tagħhom, fuq naħa waħda, u l-Ġeorġja, fuq
in-naħa l-oħra, fir-rigward tal-adozzjoni tar-regoli ta'
proċedura tal-Kunsill ta' Assoċjazzjoni u tal-Kumitat ta'
Assoċjazzjoni, tal-istabbiliment ta' tliet sottokumitati
speċjalizzati, u tad-delega ta' ċerti poteri mill-Kunsill ta'
Assoċjazzjoni lill-Kumitat ta' Assoċjazzjoni fil-konfigurazzjoni
tal-Kummerċ
IL-KUNSILL
TAL-UNJONI EWROPEA,
IL-KUMMISSJONI
EWROPEA,
Wara li
kkunsidraw it-Trattat dwar il-Funzjonament tal-Unjoni Ewropea, u partikolarment
l-Artikolu 217 flimkien mal-Artikolu 218(9) tiegħu,
Wara li
kkunsidraw it-Trattat li jistabbilixxi l-Komunità Ewropea tal-Enerġija
Atomika, u partikolarment l-Artikolu 101 tiegħu, 
Wara li
kkunsidra l-proposta mill-Kummissjoni,
Billi:
(1)              
L-Artikolu 431(3)
u (4) tal-Ftehim ta' Assoċjazzjoni ("il-Ftehim") bejn l-Unjoni
Ewropea u l-Komunità Ewropea tal-Enerġija Atomika u l-Istati Membri
tagħhom, fuq naħa, u l-Ġeorġja, fuq in-naħa
l-oħra, jistipula l-applikazzjoni provviżorja ta' parti mill-Ftehim.
(2)              
L-Artikolu 4
tad-Deċiżjoni tal-Kunsill tas-16 ta' Ġunju 2014
dwar l-iffirmar u l-applikazzjoni provviżorja tal-Ftehim jispeċifika
ċerti dispożizzjonijiet tal-Ftehim li għandhom jiġu
applikati provviżorjament.
(3)              
L-Artikolu 405(2)
tal-Ftehim jistipula li l-Kunsill ta' Assoċjazzjoni jistabbilixxi r-regoli
ta' proċedura tiegħu stess. 
(4)              
L-Artikolu 405(3)
tal-Ftehim jistipula li l-Kunsill ta' Assoċjazzjoni jiġi ppresedut
b'rotazzjoni minn rappreżentant tal-Unjoni u rappreżentant
tal-Ġeorġja.
(5)              
L-Artikolu 407(1)
tal-Ftehim jistipula li l-Kunsill ta' Assoċjazzjoni jkun megħjun
fit-twettiq ta' dmirijietu minn Kumitat ta' Assoċjazzjoni filwaqt li
l-Artikolu 408(1) jistipula li l-Kunsill ta' Assoċjazzjoni
jiddetermina fir-regoli ta' proċedura tiegħu d-doveri u
l-funzjonament tal-Kumitat ta' Assoċjazzjoni. 
(6)              
L-Artikolu 409(1)
jistipula li l-Kunsill ta' Assoċjazzjoni jista' jiddeċiedi li
jistabbilixxi kwalunkwe sottokumitat jew korp ieħor f'oqsma
speċifiċi meħtieġa għall-implimentazzjoni tal-Ftehim
li jista' jassistih fit-twettiq tad-dmirijiet tiegħu. 
(7)              
Il-Kunsill
ta' Assoċjazzjoni huwa responsabbli sabiex jissorvelja u jimmonitorja
l-applikazzjoni u l-implimentazzjoni tal-Ftehim. Il-Kunsill ta’ Assoċjazzjoni
jista’ jiddelega lill-Kumitat tal-Assoċjazzjoni kull waħda
mis-setgħat li għandu, inkluża s-setgħa li jieħu
deċiżjonijiet vinkolanti. Huwa xieraq li l-Kunsill ta'
Assoċjazzjoni jiddelega lill-Kumitat ta' Assoċjazzjoni
fil-konfigurazzjoni tal-Kummerċ, kif imsemmi fl-Artikolu 408(4)
tal-Ftehim, is-setgħa li jaġġorna jew jemenda l-Annessi ta' dan
il-Ftehim li jikkonċernaw il-Kapitoli 1, 3, 5, 6 (l-Anness XV-C) u 8
tat-Titolu IV (Kummerċ u Kwistjonijiet relatati mal-Kummerċ),
skont l-Artikoli 406(3) u 408(2) tal-Ftehim sa fejn ma hemmx
dispożizzjonijiet speċifiċi f'dawk il-Kapitoli dwar
l-aġġornament jew l-emendar tal-Annessi f'dan il-Ftehim.
ADOTTA
DIN ID-DEĊIŻJONI: 
Artikolu 1
1.               Il-pożizzjoni li għandha tiġi
adottata f'isem l-Unjoni u l-Komunità Ewropea tal-Enerġija Atomika
fil-Kunsill ta' Assoċjazzjoni stabbilit permezz tal-Artikolu 404
tal-Ftehim ta' Assoċjazzjoni bejn l-Unjoni Ewropea u l-Komunità Ewropea
tal-Enerġija Atomika u l-Istati Membri tagħhom, fuq naħa
waħda, u l-Ġeorġja, fuq in-naħa l-oħra, hija b'dan
stabbilita f'dak li għandu x'jaqsam ma':
–              
l-adozzjoni
tar-regoli ta' proċedura tal-Kunsill ta' Assoċjazzjoni u tal-Kumitat
ta' Assoċjazzjoni, 
–              
l-istabbiliment
ta' żewġ sottokumitati u l-adozzjoni tar-regoli ta' proċedura
tagħhom, 
kif ukoll
–              
id-delega
ta' ċerti setgħat mill-Kunsill ta' Assoċjazzjoni lill-Kumitat
ta' Assoċjazzjoni fil-konfigurazzjoni tal-Kummerċ skont it-termini
tal-abbozzi ta' deċiżjonijiet tal-Kunsill ta' Assoċjazzjoni
annessi ma' din id-Deċiżjoni.
2.               Tibdil tekniku minuri fl-abbozz
tad-deċiżjonijiet jista’ jiġi miftiehem mir-rappreżentanti
tal-Unjoni u l-Komunità Ewropea tal-Enerġija Atomika fil-Kunsill ta’
Assoċjazzjoni mingħajr xi deċiżjoni ulterjuri tal-Kunsill.
Artikolu 2
Il-Kunsill
ta' Assoċjazzjoni jikkonsisti min-naħa tal-Unjoni
mir-Rappreżentant Għoli tal-Unjoni għall-Affarijiet Barranin u
l-Politika ta' Sigurtà.
Artikolu 3
Din
id-Deċiżjoni tidħol fis-seħħ fid-data tal-adozzjoni
tagħha. 
Magħmul
fi Brussell,
                Għall-Kunsill                                                   Għall-Kummissjoni
                Il-President                                                                       Il-President
[1]               ĠU L 261
tat-30 ta’ Awwissu 2014
ANNESSI
għall-
Proposta
għal 
DEĊIŻJONI
TAL-KUNSILL U TAL-KUMMISSJONI
Dwar
il-pożizzjoni li għandha tiġi adottata f'isem l-Unjoni u
l-Komunità Ewropea tal-Enerġija Atomika fil-Kunsill ta' Assoċjazzjoni
stabbilit mill-Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħhom, fuq naħa
waħda, u l-Ġeorġja, fuq in-naħa l-oħra, fir-rigward
tal-adozzjoni tar-regoli ta' proċedura tal-Kunsill ta' Assoċjazzjoni
u tal-Kumitat ta' Assoċjazzjoni, tat-twaqqif ta' żewġ
sottokumitati, u tad-delega ta' ċerti setgħat mill-Kunsill ta'
Assoċjazzjoni lill-Kumitat ta' Assoċjazzjoni fil-konfigurazzjoni
tal-Kummerċ
ANNESS 1
ID-DEĊIŻJONI
Nru 1/2014 TAL-KUNSILL TA' ASSOĊJAZZJONI BEJN L-UE U
L-ĠEORĠJA
tal-… 2014
li tadotta r-regoli ta' proċedura tiegħu u dawk tal-Kumitat ta'
Assoċjazzjoni

IL-KUNSILL TA'
ASSOĊJAZZJONI BEJN L-UE U L-ĠEORĠJA, 
Wara li
kkunsidra l-Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħhom, fuq
naħa, u l-Ġeorġja, fuq in-naħa l-oħra, (minn hawn 'il
quddiem imsejjaħ "il-Ftehim") u b'mod partikolari
l-Artikolu 404 tiegħu,
Billi:
(1)             Skont l-Artikolu 431, partijiet mill-Ftehim
jiġu applikati provviżorjament
mill-1 ta' Settembru 2014. 
(2)             L-Artikolu 405(2) tal-Ftehim jipprevedi li
l-Kunsill ta' Assoċjazzjoni jistabbilixxi r-regoli ta' proċedura
tiegħu. 
(3)             L-Artikolu 407(1) tal-Ftehim jipprevedi li
l-Kunsill ta' Assoċjazzjoni jkun megħjun fit-twettiq ta' dmirijietu
minn Kumitat tal-Assoċjazzjoni filwaqt li l-Artikolu 408(1)
jipprevedi li l-Kunsill ta' Assoċjazzjoni jiddetermina fir-regoli ta'
proċedura tiegħu d-dmirijiet u l-funzjonament tal-Kumitat ta'
Assoċjazzjoni. 
IDDEĊIEDA
KIF ĠEJ: 
Artikolu
Uniku
Ir-Regoli ta'
Proċedura tal-Kunsill ta' Assoċjazzjoni u dawk tal-Kumitat ta'
Assoċjazzjoni, kif stabbiliti fl-Appendiċi A u B rispettivament,
jiġu b'dan adottati.
Magħmul fi
…, … 
   || Għall-Unjoni Ewropea Għall-Ġeorġja   
APPENDIĊI A
Regoli
ta' Proċedura tal-Kunsill ta' Assoċjazzjoni
AA-DCFTA
(Ftehim ta' Assoċjazzjoni ta' Żona ta' Kummerċ Ħieles
Approfondita u Komprensiva) UE-Ġeorġja
Artikolu 1
Dispożizzjonijiet
ġenerali
1.               Il-Kunsill ta' Assoċjazzjoni stabbilit skont
l-Artikolu 404(1) tal-Ftehim ta' Assoċjazzjoni bejn l-Unjoni Ewropea
u l-Komunità Ewropea dwar l-Enerġija Atomika u l-Istati Membri
tagħhom, fuq naħa waħda, u l-Ġeorġja, fuq in-naħa
l-oħra (minn hawn 'il quddiem imsejjaħ il-"Ftehim") iwettaq
id-dmirijiet tiegħu kif previst fl-Artikoli 404406 tal-Ftehim. 
2.               Kif previst fl-Artikolu 404(2) u
l-Artikolu 405(1) tal-Ftehim, il-Kunsill ta' Assoċjazzjoni jkun
magħmul minn membri tal-Kunsill tal-Unjoni Ewropea u membri
tal-Kummissjoni Ewropea, fuq naħa waħda, u minn membri tal-Gvern
tal-Ġeorġja, fuq in-naħa l-oħra. Il-kompożizzjoni
tal-Kunsill ta' Assoċjazzjoni tqis il-kwistjonijiet speċifiċi li
għandhom jiġu indirizzati f'kull laqgħa. Fejn ikun xieraq u bi
qbil miż-żewġ partijiet, il-Kunsill ta' Assoċjazzjoni
jiltaqa' fuq livell ta' Kapijiet ta' Stat jew ta' Gvern.  
3.               Kif previst fl-Artikolu 406(1) tal-Ftehim,
sabiex jilħaq l-objettivi tiegħu, il-Kunsill ta' Assoċjazzjoni
jkollu s-setgħa li jieħu deċiżjonijiet li huma vinkolanti
fuq il-Partijiet. Il-Kunsill ta' Assoċjazzjoni jieħu l-miżuri
xierqa għall-implimentazzjoni tad-deċiżjonijiet tiegħu,
inkluż, jekk meħtieġ, billi jagħti s-setgħa lil
entitajiet speċifiċi stabbiliti skont dan il-Ftehim sabiex
jaġixxu f'ismu. Il-Kunsill ta' Assoċjazzjoni jista’ jagħmel
ukoll rakkomandazzjonijiet. Huwa jadotta d-deċiżjonijiet u
r-rakkomandazzjonijiet tiegħu bi ftehim bejn il-Partijiet, wara t-tlestija
tal-proċeduri interni rispettivi għall-adozzjoni tagħhom.
Il-Kunsill ta' Assoċjazzjoni jista' jiddelega s-setgħat tiegħu
lill-Kumitat ta' Assoċjazzjoni.
4.               Il-Partijiet f'dawn ir-Regoli ta' Proċedura
huma dawk kif definiti fl-Artikolu 428 tal-Ftehim. 
Artikolu 2
Presidenza
Il-Partijiet
iżommu l-Presidenza tal-Kunsill ta' Assoċjazzjoni, alternatament,
għal perjodu ta' 12-il xahar. L-ewwel perjodu jibda fid-data tal-ewwel
laqgħa tal-Kunsill ta’ Assoċjazzjoni u jintemm
fil-31 ta’ Diċembru tal-istess sena.
Artikolu 3
Laqgħat
1.               Il-Kunsill ta' Assoċjazzjoni jiltaqa'
mill-inqas darba fis-sena, u meta ċ-ċirkostanzi jeħtieġu
dan, bi ftehim reċiproku.  
2.               Kull sessjoni tal-Kunsill ta' Assoċjazzoni
tinżamm f'data miftiehma mill-Partijiet.
3.               Il-laqgħat tal-Kunsill ta' Assoċjazzjoni
jissejħu b'mod konġunt mis-Segretarji tal-Kunsill ta'
Assoċjazzjoni, bi qbil mal-President tal-Kunsill ta' Assoċjazzjoni
mhux aktar tard minn 30 jum qabel id-data tal-laqgħa.
Artikolu 4
Rappreżentanza
1.               F’każ li l-membri tal-Kunsill ta’
Assoċjazzjoni ma jkunux jistgħu jattendu jkunu jistgħu jiġu
rrappreżentati. Jekk membru jkun jixtieq jiġi rrappreżentat,
irid jinnotifika lill-President bil-miktub bl-isem tar-rappreżentant
tiegħu qabel ma tibda l-laqgħa li fiha jkun se jiġi
rrappreżentat.
2.               Ir-rappreżentant ta’ membru tal-Kunsill ta’
Assoċjazzjoni jeżerċità d-drittijiet kollha ta’ dak il-membru.
Artikolu 5
Delegazzjonijiet
1.               Il-membri tal-Kunsill ta’ Assoċjazzjoni
jistgħu jkunu akkumpanjati mill-uffiċjali. Qabel kull laqgħa,
il-President jiġi infurmat, permezz tas-Segretarjat, dwar
il-kompożizzjoni maħsuba tad-delegazzjoni ta' kull Parti.
2.               Il-Kunsill ta' Assoċjazzjoni jista', bi qbil
bejn il-Partijiet, jistieden rappreżentanti ta' korpi oħra
tal-Partijiet jew esperti indipendenti fil-qasam biex jattendu
għal-laqgħat tiegħu bħala osservaturi jew sabiex jipprovdu
informazzjoni fuq suġġetti partikolari. Il-Partijiet jaqblu dwar
it-termini u l-kundizzjonijiet li l-osservaturi jridu jsegwu jekk jixtiequ
jattendu l-laqgħat. 
Artikolu 6
Is-Segretarjat
Uffiċjal
tas-Segretarjat Ġenerali tal-Kunsill tal-Unjoni Ewropea u uffiċjal
tal-Ġeorġja jaġixxu b'mod konġunt bħala Segretarji
tal-Kunsill ta' Assoċjazzjoni.
Artikolu 7
Korrispondenza
1.               Korrispondenza indirizzata lill-Kunsill ta'
Assoċjazzjoni tintbagħat lis-Segretarju jew tal-Unjoni jew
tal-Ġeorġja, li min-naħa tagħhom jgħarrfu
lis-Segretarju l-ieħor. 
2.               Is-Segretarjat jiżgura li l-korrispondenza
tintbagħat lill-President u, fejn xieraq, tiġi ċċirkolata
lill-Kunsill ta' Assoċjazzjoni. 
3.               Is-Segretarjat jibgħat il-korrispondenza kif
xieraq, lis-Segretarjat Ġenerali tal-Kummissjoni Ewropea, is-Servizz
Ewropew għall-Azzjoni Esterna, ir-Rappreżentanti Permanenti
tal-Istati Membri għall-Unjoni Ewropea u lis-Segretarjat Ġenerali
tal-Kunsill tal-Unjoni Ewropea, kif ukoll lill-Missjonijiet
tal-Ġeorġja għall-Unjoni Ewropea, b'kopja, kif applikabbli,
lill-ministeru responsabbli mill-affarijiet barranin jew il-ministeru
responsabbli għall-kummerċ u l-kwistjonijiet relatati
mal-kummerċ fil-Ġeorġja.
4.               Komunikazzjonijiet mill-President tal-Kunsill ta'
Assoċjazzjoni jintbagħtu lid-destinatarji mis-Segretarjat f'isem
il-President tal-Kunsill ta' Assoċjazzjoni. Tali komunikazzjonijiet
jiġu ċċirkolati, fejn xieraq, lill-membri tal-Kunsill ta'
Assoċjazzjoni kif previst fit-tielet paragrafu. 
Artikolu 8
Kunfidenzjalità
Sakemm ma
jiġix deċiż mod ieħor mill-Partijiet, il-laqgħat
tal-Kunsill ta' Assoċjazzjoni ma jkunux pubbliċi. Meta Parti
tissottometti informazzjoni mmarkata bħala kunfidenzjali lill-Kunsill ta'
Assoċjazzjoni, il-Parti l-oħra tittratta dik l-informazzjoni
bħala tali.
Artikolu 9
Aġendi
għal-laqgħat
1.               Il-President ifassal aġenda provviżorja
għal kull laqgħa. Din tintbagħat mis-Segretarji tal-Kunsill ta'
Assoċjazzjoni lid-destinatarji msemmija fl-Artikolu 7 tar-Regoli ta'
Proċedura mhux aktar tard minn 15-il jum kalendarju qabel il-laqgħa. 
L-aġenda
provviżorja tinkludi dawk il-punti li fir-rigward tagħhom
il-President ikun irċieva talba għall-inklużjoni tagħhom
fl-aġenda sa mhux aktar tard minn 21 jum qabel il-bidu tal-laqgħa.
Dawn il-punti ma jinkitbux fl-aġenda provviżorja sakemm id-dokumenti
ta' sostenn rilevanti ma jkunux intbagħtu lis-Segretarji qabel id-data li
fiha tintbagħat l-aġenda. 
2.               L-aġenda tiġi adottata mill-Kunsill ta’
Assoċjazzjoni fil-bidu ta’ kull laqgħa. Punt ieħor apparti dawk
li jidhru fl-aġenda provviżorja jista’ jitqiegħed fuq
l-aġenda, jekk il-Partijiet jaqblu li jsir dan. 
3.               Il-President jista', b'konsultazzjoni mal-Partijiet,
iqassar il-perjodi speċifikati fil-paragrafu 1 sabiex iqis
il-ħtiġijiet ta' każ partikolari. 
Artikolu 10
Minuti
1.               Jitħejja abbozz tal-minuti ta’ kull laqgħa
b’mod konġunt miż-żewġ Segretarji. 
2.               Bħala regola ġenerali, il-minuti jindikaw
dawn li ġejjin fir-rigward ta' kull punt fuq l-aġenda: 
(a)       id-dokumentazzjoni
ppreżentata lill-Kunsill ta' Assoċjazzjoni; 
(b)      id-dikjarazzjonijiet
li membru tal-Kunsill ta’ Assoċjazzjoni jkun talab li jiddaħħlu,
kif ukoll
(c)       kwistjonijiet
li dwarhom ikun intlaħaq qbil bejn il-Partijiet, bħal fost
oħrajn, id-deċiżjonijiet adottati, id-dikjarazzjonijiet li kien
hemm qbil dwarhom u kull konklużjoni. 
3.               L-abbozz tal-minuti jiġi ppreżentat
lill-Kunsill ta’ Assoċjazzjoni għall-approvazzjoni fi żmien
20 jum kalendarju wara kull laqgħa tal-Kunsill ta’
Assoċjazzjoni. Jiġu approvati fi żmien 45 jum kalendarju
wara kull laqgħa tal-Kunsill ta’ Assoċjazzjoni. Wara l-approvazzjoni,
il-minuti jiġu ffirmati mill-President u miż-żewġ
Segretarji. Kopja ċċertifikata awtentika tintbagħat lil kull
wieħed mid-destinatarji msemmija fl-Artikolu 7 tar-Regoli ta'
Proċedura. 
Artikolu 11
Deċiżjonijiet
u rakkomandazzjonijiet
1.               Fil-każijiet speċifiċi fejn il-Ftehim
jagħti s-setgħa lill-Kumitat ta' Assoċjazzjoni li jieħu
deċiżjonijiet jew fejn tali setgħa tkun ġiet iddelegata
lilu mill-Kunsill ta' Assoċjazzjoni, id-deċiżjonijiet
jittieħdu minnu. Huwa jagħmel ukoll rakkomandazzjonijiet.
Id-deċiżjonijiet u r-rakkomandazzjonijiet isiru bi qbil komuni bejn
il-Partijiet. Kull deċiżjoni jew rakkomandazzjoni tiġi ffirmata
minn rappreżentant taż-żewġ Partijiet. Mingħajr
preġudizzju għall-paragrafu 2, ir-rappreżentanti jiffirmaw
dawn id-dokumenti matul il-laqgħa li fiha tiġi adottata
d-deċiżjoni jew rakkomandazzjoni rilevanti.  
2.               Il-Kunsill ta' Assoċjazzjoni jista' jieħu
wkoll deċiżjonijiet jew jagħmel rakkomandazzjonijiet bi
proċedura bil-miktub jekk il-Partijiet jaqblu li jsir dan. Għal dan
il-għan, it-test tal-proposta jitqassam bil-miktub mill-President
tal-Kunsill ta' Assoċjazzjoni lill-membri tiegħu skont
l-Artikolu 7 tar-Regoli ta' Proċedura, b'limitu ta' żmien ta'
mhux anqas minn 21 jum kalendarju li fih il-membri jridu jgħarrfu
r-riżervi jew l-emendi li jixtiequ jagħmlu. Il-President jista',
b'konsultazzjoni mal-Partijiet, iqassar il-limitu ta' żmien imsemmi sabiex
iqis il-ħtiġijiet ta' każ partikolari. 
3.               Ladarba t-test jiġi miftiehem,
id-deċiżjoni jew ir-rakkomandazzjoni jiġu ffirmati b'mod
indipendenti u suċċessivament mill-Unjoni u mill-Ġeorġja.
L-atti tal-Kunsill ta' Assoċjazzjoni jiġu intitolati "Deċiżjoni"
jew "Rakkomandazzjoni" rispettivament skont it-tifsira
tal-Artikolu 406(1) tal-Ftehim. Is-Segretarjat tal-Kunsill ta'
Assoċjazzjoni jagħti numru tas-serje, id-data tal-adozzjoni u
deskrizzjoni tal-qasam għal kull deċiżjoni jew rakkomandazzjoni
meħuda. Kull deċiżjoni tistipula d-data tad-dħul
fis-seħħ tagħha.
4.               Id-deċiżjonijiet u r-rakkomandazzjonijiet
tal-Kunsill ta’ Assoċjazzjoni jiġu ffirmati miż-żewġ
Segretarji. 
5.               Id-deċiżjonijiet u r-rakkomandazzjonijiet
jiġu ċċirkolati lil kull wieħed mid-destinatarji msemmija
fl-Artikolu 7 ta' dawn ir-regoli ta' Proċedura. 
6.               Kull Parti tista’ tiddeċiedi li tordna
l-pubblikazzjoni tad-deċiżjonijiet u r-rakkomandazzjonijiet
tal-Kunsill ta' Assoċjazzjoni fil-pubblikazzjoni uffiċjali rispettiva
tagħha. 
Artikolu 12
Lingwi
1.               Il-lingwi uffiċjali tal-Kunsill ta'
Assoċjazzjoni jkunu l-lingwi uffiċjali tal-Partijiet.
2.               Sakemm ma jiġix deċiż mod ieħor,
il-Kunsill ta' Assoċjazzjoni normalment jibbaża d-deliberazzjonijiet
tiegħu fuq dokumentazzjoni mħejjija f'dawn il-lingwi. 
Artikolu 13
Spejjeż
1.               Kull Parti tkopri l-ispejjeż li tagħmel
bħala riżultat tal-parteċipazzjoni fil-laqgħat tal-Kunsill
ta' Assoċjazzjoni, kemm fir-rigward tal-persunal, l-ivvjaġġar u
l-ispejjeż ta’ sussistenza kif ukoll fir-rigward tal-ispejjeż ta’
posta u telekomunikazzjoni. 
2.              L-ispejjeż
marbutin mas-servizzi tal-interpretazzjoni waqt il-laqgħat, u
t-traduzzjoni u r-riproduzzjoni ta' dokumenti, tkun ir-responsabilità
tal-Unjoni Ewropea, bl-eċċezzjoni tal-ispejjeż marbutin
mal-interpretazzjoni jew it-traduzzjoni minn waħda mill-lingwi
uffiċjali tal-Unjoni Ewropea lejn il-Ġeorgjan, li tkun
ir-responsabilità tal-Ġeorġja. 
3.             Spejjeż oħrajn relatati
mal-organizzazzjoni materjali tal-laqgħat jitħallsu mill-Parti li
tospita l-laqgħat.
Artikolu 14
Kumitat
ta’ Assoċjazzjoni
1.               Skont l-Artikolu 407(1) tal-Ftehim, il-Kunsill
ta' Assoċjazzjoni jkun megħjun fit-twettiq ta' dmirijietu
mill-Kumitat ta' Assoċjazzjoni. Il-Kumitat ikun magħmul minn
rappreżentanti tal-Unjoni fuq naħa, u r-rappreżentanti
tar-Ġeorgja, fuq in-naħa l-oħra, fuq livell iddeterminat
mill-Ftehim.
2.               Il-Kumitat ta’ Assoċjazzjoni jħejji
l-laqgħat u d-deliberazzjonijiet tal-Kunsill ta’ Assoċjazzjoni,
jimplimenta d-deċiżjonijiet tal-Kunsill ta’ Assoċjazzjoni fejn
xieraq u, b’mod ġenerali, jiżgura l-kontinwità tar-relazzjoni ta’
assoċjazzjoni u l-funzjonament korrett tal-Ftehim. Huwa jqis kull
kwistjoni li titressaq quddiemu mingħand il-Kunsill ta' Assoċjazzjoni
kif ukoll kull kwistjoni li tista' tinqala' matul l-implimentazzjoni tal-Ftehim.
Jippreżenta proposti jew kull abbozz ta’
deċiżjoni/rakkomandazzjoni lill-Kunsill ta’ Assoċjazzjoni
għall-approvazzjoni tiegħu. Skont l-Artikolu 408(2) tal-Ftehim,
il-Kunsill ta' Assoċjazzjoni jista' jagħti s-setgħa lill-Kumitat
ta' Assoċjazzjoni li jieħu deċiżjonijiet. 
3.               Il-Kumitat ta' Assoċjazzjoni jieħu
d-deċiżjonijiet u jagħmel ir-rakkomandazzjonijiet li għandu
s-setgħa jagħmel skont il-Ftehim.
4.               F’każijiet fejn il-Ftehim jirreferi għal
obbligu ta’ konsultazzjoni jew possibbiltà ta’ konsultazzjoni jew fejn
il-Partijiet jiddeċiedu bi ftehim komuni biex jikkonsultaw lil xulxin, din
il-konsultazzjoni tista' ssir fil-Kumitat ta’ Assoċjazzjoni, ħlief
fejn speċifikat mod ieħor fil-Ftehim. Il-konsultazzjoni tista’
tkompli fil-Kunsill ta’ Assoċjazzjoni jekk iż-żewġ
Partijiet jaqblu li jsir dan.
Artikolu 15
Emenda
tar-Regoli ta' Proċedura
Dawn ir-Regoli
ta' Proċedura jistgħu jiġu emendati skont l-Artikolu 11 ta'
hawn fuq.
APPENDIĊI B
Regoli
ta' Proċedura tal-Kumitat ta' Assoċjazzjoni u s-Sottokumitati
AA-DCFTA
UE-Ġeorġja
Artikolu 1
Dispożizzjonijiet
ġenerali
1.               Il-Kumitat ta' Assoċjazzjoni li huwa stabbilit
skont l-Artikolu 407(1) tal-Ftehim ta' Assoċjazzjoni bejn l-Unjoni
Ewropea u l-Komunità Ewropea dwar l-Enerġija Atomika u l-Istati Membri
tagħhom, fuq naħa waħda, u l-Ġeorġja, fuq in-naħa
l-oħra (minn hawn 'il quddiem imsejjaħ "il-Ftehim")
jgħin lill-Kunsill ta' Assoċjazzjoni fit-twettiq tad-dmirijiet u
tal-funzjonijiet u jwettaq il-kompiti stipulati f'dan il-Ftehim u assenjati
lilu mill-Kunsill ta' Assoċjazzjoni. Skont l-Artikolu 408(1),
il-Kunsill ta' Assoċjazzjoni jiddetermina fir-regoli ta' proċedura
tiegħu d-dmirijiet u l-funzjonament tal-Kumitat ta' Assoċjazzjoni. 
2.               Il-Kumitat ta' Assoċjazzjoni jħejji
l-laqgħat u d-deliberazzjonijiet tal-Kunsill ta' Assoċjazzjoni,
jimplimenta d-deċiżjonijiet tal-Kunsill ta' Assoċjazzjoni fejn
xieraq u, b'mod ġenerali, jiżgura l-kontinwità tar-relazzjoni ta'
assoċjazzjoni u l-funzjonament korrett tal-Ftehim ta' Assoċjazzjoni.
Il-Kumitat iqis kull kwistjoni li titressaq quddiemu mill-Kunsill ta'
Assoċjazzjoni kif ukoll kull kwistjoni li tista' tinqala' matul
l-implimentazzjoni ta' kuljum tal-Ftehim ta' Assoċjazzjoni. Huwa
jippreżenta proposti jew abbozzi ta' deċiżjonijiet jew
rakkomandazzjonijiet għall-adozzjoni lill-Kunsill ta' Assoċjazzjoni. 
3.               Kif previst fl-Artikolu 407(2) tal-Ftehim,
il-Kumitat ta' Assoċjazzjoni jkun magħmul minn rappreżentanti
tal-Unjoni u minn rappreżentanti tal-Ġeorġja, fil-prinċipju
f'livell ta' uffiċjal pubbliku anzjan, li jkollhom il-kompetenza
fil-kwistjonijiet speċifiċi li jridu jiġu indirizzati f'kull
sessjoni partikolari. 
4.               Skont l-Artikolu 408(4) tal-Ftehim, meta
l-Kumitat ta' Assoċjazzjoni fil-konfigurazzjoni tal-kummerċ iwettaq
il-kompiti mogħtija lilu fit-Titolu IV tal-Ftehim, huwa jkun kompost
minn uffiċjali anzjani tal-Kummissjoni Ewropea u tal-Ġeorġja li
jkollhom responsabbiltà għall-kummerċ u għal kwistjonijiet
relatati mal-kummerċ. Rappreżentant tal-Kummissjoni Ewropea jew
tar-Repubblika tal-Ġeorġja li jkollu r-responsabbiltà
għall-kummerċ u kwistjonijiet relatati mal-kummerċ jaġixxi
bħala President skont l-Artikolu 2 ta' hawn taħt.
Fil-laqgħat jattendi wkoll rappreżentant tas-Servizz Ewropew
għall-Azzjoni Esterna.
5.               Kif previst fl-Artikolu 408(3) tal-Ftehim,
il-Kumitat ta' Assoċjazzjoni jkollu s-setgħa li jadotta
deċiżjonijiet fil-każijiet previsti f'dan il-Ftehim u f'oqsma li
fihom il-Kunsill ta' Assoċjazzjoni ddelega s-setgħat lilu. Dawn
id-deċiżjonijiet huma vinkolanti għall-Partijiet, li jieħdu
l-miżuri xierqa biex iwettquhom. Il-Kumitat ta' Assoċjazzjoni jadotta
d-deċiżjonijiet tiegħu bi ftehim bejn il-Partijiet, wara
t-tlestija tal-proċeduri interni rispettivi għall-adozzjoni
tagħhom.
6.               Il-Partijiet f'dawn ir-Regoli ta' Proċedura
jiġu definiti kif stipulat fl-Artikolu 428 tal-Ftehim. 
Artikolu 2
Presidenza
Il-Partijiet
iżommu l-Presidenza tal-Kumitat ta' Assoċjazzjoni, fuq bażi ta'
alternanza, għal perjodi ta' 12-il xahar. L-ewwel perjodu jibda fid-data
tal-ewwel laqgħa tal-Kumitat ta’ Assoċjazzjoni u jintemm
fil-31 ta’ Diċembru tal-istess sena.
Artikolu 3
Laqgħat
1.               Ħlief fejn ikun miftiehem mod ieħor
mill-Partijiet, il-Kumitat ta’ Assoċjazzjoni jiltaqa’ b’mod regolari, minn
tal-inqas darba fis-sena. Jistgħu jsiru sessjonijiet speċjali
tal-Kumitat ta' Assoċjazzjoni fuq talba ta' waħda mill-Partijiet,
jekk il-Partijiet jaqblu li jsir dan. 
2.               Kull laqgħa tal-Kumitat ta' Assoċjazzjoni
għandha tissejjaħ mill-President fi żmien u f’post li jkun hemm
qbil dwarhom mill-Partijiet. L-avviż ta' sejħa għal-laqgħa
jinħareġ mis-Segretarjat tal-Kumitat ta' Assoċjazzjoni mhux
aktar tard minn 28 jum qabel il-bidu tal-laqgħa sakemm il-Partijiet
ma jiftehmux mod ieħor.
3.               Il-Kumitat ta' Assoċjazzjoni fil-konfigurazzjoni
tal-kummerċ jiltaqa' mill-inqas darba fis-sena u meta
ċ-ċirkostanzi jeħtieġu dan. Kull laqgħa tissejjaħ
mill-President tal-Kumitat ta' Assoċjazzjoni fil-konfigurazzjoni
tal-Kummerċ f'data, post u mezzi miftiehma mill-Partijiet. L-avviż li
jsejjaħ il-laqgħa jinħareġ mis-Segretarjat tal-Kumitat ta'
Assoċjazzjoni fil-konfigurazzjoni tal-Kummerċ mhux aktar tard minn
15-il jum qabel il-bidu tal-laqgħa sakemm il-Partijiet ma jiftehmux
mod ieħor.
4.               Kull fejn possibbli, il-laqgħa regolari
tal-Kumitat ta' Assoċjazzjoni tissejjaħ fi żmien xieraq qabel
il-laqgħa regolari tal-Kunsill ta' Assoċjazzjoni.
5.               F'każijiet eċċezzjonali, u jekk
jaqblu l-Partijiet, il-laqgħat tal-Kumitat ta' Assoċjazzjoni
jistgħu jsiru permezz ta' mezzi teknoloġiċi li jintlaħaq qbil
dwarhom, bħal vidjokonferenza.
Artikolu 4
Delegazzjonijiet
Qabel kull
laqgħa, il-Partijiet jiġu infurmati, permezz tas-Segretarjat,
bil-kompożizzjoni maħsuba tad-delegazzjonijiet li jkunu se jattendu
l-laqgħa fuq iż-żewġ naħat.
Artikolu 5
Is-Segretarjat
1.            Uffiċjal tal-Unjoni u uffiċjal
tal-Ġeorġja jaġixxu b'mod konġunt bħala Segretarji
tal-Kumitat ta' Assoċjazzjoni u jwettqu kompiti segretarjali b'mod
konġunt sakemm dawn ir-Regoli ta' Proċedura ma jistipulawx mod
ieħor, fi spirtu ta' fiduċja reċiproka u kooperazzjoni.
2.            Uffiċjal tal-Kummissjoni Ewropea u
uffiċjal tal-Ġeorġja li jkollhom ir-responsabbiltà għal
kwistjonijiet kummerċjali u relatati mal-kummerċ jaġixxu b'mod
konġunt bħala Segretarji tal-Kumitat ta' Assoċjazzjoni
fil-konfigurazzjoni tal-Kummerċ.
Artikolu 6
Korrispondenza
1.               Korrispondenza indirizzata lill-Kumitat ta'
Assoċjazzjoni tintbagħat lis-Segretarju ta' waħda
mill-Partijiet, li min-naħa tiegħu jgħarraf lis-Segretarju
l-ieħor. 
2.               Is-Segretarjat jiżgura li l-korrispondenza
indirizzata lill-Kumitat ta' Assoċjazzjoni tgħaddi lill-President
tal-Kumitat u tiġi ċċirkolata, fejn xieraq, bħala dokumenti
msemmija fl-Artikolu 7 ta’ dawn ir-Regoli ta’ Proċedura.
3.               Korrispondenza mill-President tal-Kunsill ta'
Assoċjazzjoni tintbagħat lill-Partijiet mis-Segretarjat f'isem
il-President tal-Kumitat ta' Assoċjazzjoni. Din il-korrispondenza
tiġi ċċirkolata, fejn xieraq, kif stipulat fl-Artikolu 7
ta' dawn ir-Regoli ta' Proċedura.
Artikolu 7
Dokumenti
1.               Id-dokumenti jiġu ċċirkolati permezz
tas-Segretarji.
2.               Parti tibgħat id-dokumenti tagħha
lis-Segretarju tagħha. Is-Segretarju jibgħat dawn id-dokumenti
lis-Segretarju tal-Parti l-oħra. 
3.               Is-Segretarju tal-Unjoni jiċċirkola
d-dokumenti lir-rappreżentanti responsabbli tal-Unjoni u jikkopja sistematikament
lis-Segretarju tal-Ġeorġja f'din il-korrispondenza.
4.               Is-Segretarju tal-Ġeorġja
jiċċirkola d-dokumenti lir-rappreżentanti responsabbli
tal-Ġeorġja u jikkopja sistematikament lis-Segretarju tal-Unjoni
f'din il-korrispondenza.
Artikolu 8
Kunfidenzjalità
Sakemm ma
jiġix deċiż mod ieħor mill-Partijiet, il-laqgħat
tal-Kumitat ta' Assoċjazzjoni ma jkunux pubbliċi. Meta Parti
tissottometti lill-Kumitat ta' Assoċjazzjoni informazzjoni mmarkata
bħala kunfidenzjali, il-Parti l-oħra tittratta dik l-informazzjoni
bħala tali.
Artikolu 9
Aġendi
għal-Laqgħat
1.               Titfassal aġenda provviżorja għal
kull laqgħa kif ukoll abbozz tal-Konklużjonijiet Operazzjonali kif
stipulat fl-Artikolu 10 hawn taħt mis-Segretarjat tal-Kumitat ta'
Assoċjazzjoni abbażi tal-proposti li jsiru mill-Partijiet.
L-aġenda provviżorja tkun tinkludi punti li s-Segretarjat tal-Kumitat
ta' Assoċjazzjoni jkun irċieva talba għall-inklużjoni
tagħhom fl-aġenda mingħand Parti, sostnuti mid-dokumenti rilevanti,
mhux aktar tard minn 21 jum kalendarju qabel id-data tal-laqgħa.
2.               L-aġenda provviżorja, flimkien
mad-dokumenti rilevanti, jiġu ċċirkolati kif previst
fl-Artikolu 7 mhux aktar tard minn 15-il jum qabel il-bidu
tal-laqgħa. 
3.               L-aġenda tiġi adottata mill-Kumitat ta’
Assoċjazzjoni fil-bidu ta’ kull laqgħa. Punti minbarra dawk li jidhru
fl-aġenda provviżorja jistgħu jitqiegħdu fuq l-aġenda
jekk il-Partijiet jaqblu li jsir dan. 
4.               Il-President tal-laqgħa tal-Kumitat ta'
Assoċjazzjoni jista', bil-qbil tal-Parti l-oħra, jistieden
rappreżentanti ta' korpi oħra tal-Partijiet jew esperti indipendenti
f'suġġett fuq bażi ad hoc biex jattendu l-laqgħat
tiegħu biex jipprovdu informazzjoni fuq suġġetti
speċifiċi. Il-Partijiet jiżguraw li dawn l-osservaturi jew
esperti jirrispettaw kull rekwiżit ta' kunfidenzjalità. 
5.               Il-President tal-laqgħa tal-Kumitat ta'
Assoċjazzjoni jista', b'konsultazzjoni mal-Partijiet, iqassar il-perjodi
ta' żmien speċifikati fil-paragrafi 1 u 2 biex jieħu kont
ta' ċirkostanzi speċjali. 
Artikolu 10
Minuti u Konklużjonijiet Operazzjonali
1.               Jitħejja abbozz tal-minuti ta’ kull laqgħa
b’mod konġunt miż-żewġ Segretarji. 
2.               Bħala regola ġenerali, il-minuti jindikaw
dawn li ġejjin fir-rigward ta' kull punt fuq l-aġenda: 
(a)       lista
tal-parteċipanti fil-laqgħa, lista ta' uffiċjali li jakkumpanjawhom
u lista ta' kull osservatur jew espert li jattendi l-laqgħa; 
(b)      id-dokumentazzjoni
ppreżentata lill-Kumitat ta’ Assoċjazzjoni; 
(c)       id-dikjarazzjonijiet
li l-Kumitat ta' Assoċjazzjoni jkun talab li jiddaħħlu; kif
ukoll
(d)      Konklużjonijiet
Operazzjonali mil-laqgħa, kif previst fil-paragrafu (4). 
3.               L-abbozz tal-minuti jiġi ppreżentat
lill-Kumitat ta' Assoċjazzjoni għall-approvazzjoni. Dawn jiġu
approvati fi żmien 28 jum kalendarju wara kull laqgħa
tal-Kumitat ta' Assoċjazzjoni. Wara l-approvazzjoni, il-minuti jiġu
ffirmati mill-President u miż-żewġ Segretarji. Kopja
ċċertifikata awtentika tintbagħat lil kull wieħed
mid-destinatarji msemmija fl-Artikolu 7 tar-Regoli ta' Proċedura. 
4.               Abbozz tal-Konklużjonijiet Operazzjonali ta'
kull laqgħa jitfassal mis-Segretarju tal-Kumitat ta' Assoċjazzjoni
tal-Parti li jkollha l-Presidenza, u jiġi ċċirkolat
lill-Partijiet flimkien mal-aġenda, normalment mhux aktar tard minn
15-il jum qabel il-bidu tal-laqgħa. Dan l-abbozz jiġi
aġġornat matul il-laqgħa sabiex fi tmiem il-laqgħa, sakemm
ma jkunx miftiehem mod ieħor, il-Kumitat ta’ Assoċjazzjoni jadotta
l-Konklużjonijiet Operazzjonali, li jirriflettu l-azzjonijiet ta’ segwitu
li kien hemm qbil dwarhom mill-partijiet.  Ladarba jkun hemm qbil dwarhom,
il-Konklużjonijiet Operazzjonali jkunu mehmuża mal-minuti u
l-implimentazzjoni tagħhom tiġi eżaminata mill-ġdid waqt
kull laqgħa sussegwenti tal-Kumitat ta’ Assoċjazzjoni. Għal dan
il-għan il-Kumitat ta' Assoċjazzjoni jadotta mudell, li jippermetti
li kull punt ta' azzjoni jiġi identifikat fi skadenza speċifika. 
Artikolu 11
Deċiżjonijiet
u rakkomandazzjonijiet
1.               Fil-każijiet speċifiċi fejn il-Ftehim
jagħtih is-setgħa li jieħu deċiżjonijiet jew fejn tali
setgħa kienet iddelegata lilu mill-Kunsill ta' Assoċjazzjoni, il-Kumitat
ta' Assoċjazzjoni jieħu d-deċiżjonijiet u jagħmel
rakkomandazzjonijiet permezz ta' ftehim reċiproku bejn il-Partijiet. Kull
deċiżjoni jew rakkomandazzjoni tiġi ffirmata minn
rappreżentant taż-żewġ Partijiet. Mingħajr
preġudizzju għall-paragrafu 2, ir-rappreżentanti jiffirmaw
dawn id-dokumenti matul il-laqgħa li fiha tiġi adottata
d-deċiżjoni jew ir-rakkomandazzjoni rilevanti.  
2.               Il-Kumitat ta' Assoċjazzjoni jista’ jieħu
deċiżjonijiet jew jagħmel rakkomandazzjonijiet bi proċedura
bil-miktub jekk il-Partijiet jaqblu li jsir dan. Il-proċedura bil-miktub
tikkonsisti minn skambju ta' noti bejn iż-żewġ Segretarji, li
jaġixxu bi ftehim mal-Partijiet. Għal dan il-għan, it-test
tal-proposta jitqassam skont l-Artikolu 7, b'limitu ta' żmien ta'
mhux anqas minn 21 jum kalendarju li fih kull riżerva jew emenda trid
tiġi mgħarrfa. Il-President tal-Kumitat ta' Assoċjazzjoni
jista', b'konsultazzjoni mal-Partijiet, iqassar il-perjodi ta' żmien
speċifikati f'dan il-paragrafu biex jieħu kont ta' ċirkostanzi
speċjali. Ladarba t-test jiġi miftiehem, id-deċiżjoni jew
ir-rakkomandazzjoni jiġu ffirmati indipendentement u
suċċessivament minn rappreżentant ta' kull Parti.
3.               L-atti tal-Kumitat ta’ Assoċjazzjoni jiġu
intitolati “Deċiżjoni” jew “Rakkomandazzjoni” rispettivament. Kull
deċiżjoni tistipula d-data tad-dħul fis-seħħ
tagħha. 
4.               Id-deċiżjonijiet u r-rakkomandazzjonijiet
tal-Kumitat ta' Assoċjazzjoni jiġu awtentikati
miż-żewġ Segretarji. 
5.               Id-deċiżjonijiet u r-rakkomandazzjonijiet
jintbagħtu liż-żewġ Partijiet. 
6.               Kull Parti tista’ tiddeċiedi dwar
il-pubblikazzjoni tad-deċiżjonijiet u r-rakkomandazzjonijiet
tal-Kumitat ta’ Assoċjazzjoni fil-pubblikazzjoni uffiċjali rispettiva
tagħha.
Artikolu 12
Rapporti
Il-Kumitat ta'
Assoċjazzjoni jirrapporta lill-Kunsill ta' Assoċjazzjoni dwar
l-attivitajiet tiegħu u dawk tas-Sottokumitati, il-Gruppi ta' Ħidma u
l-korpi l-oħra tiegħu f'kull laqgħa regolari tal-Kunsill ta'
Assoċjazzjoni. 
Artikolu 13
Lingwi 
1.               Il-lingwi uffiċjali tal-Kumitat ta'
Assoċjazzjoni huma l-Ingliż u l-Ġeorġjan.  
2.               Sakemm ma jiġix deċiż mod ieħor,
il-Kumitat ta' Assoċjazzjoni jibbaża d-deliberazzjonijiet tiegħu
fuq dokumentazzjoni mfassla f'kull waħda minn dawn iż-żewġ
lingwi. 
Artikolu 14
Spejjeż
1.               Kull Parti tkopri l-ispejjeż li tagħmel
minħabba l-parteċipazzjoni fil-laqgħat tal-Kunsill ta'
Assoċjazzjoni, kemm fir-rigward tal-persunal, l-ivvjaġġar u
l-ispejjeż ta’ sussistenza kif ukoll fir-rigward tal-ispejjeż ta’
posta u telekomunikazzjoni. 
2.               L-ispejjeż marbutin mal-organizzazzjoni
tal-laqgħat u mar-riproduzzjoni tad-dokumenti jitħallsu mill-Parti li
tkun qed tospita l-laqgħa. 
3.               L-ispejjeż marbutin ma' servizzi ta'
interpretazzjoni fil-laqgħat, u t-traduzzjoni ta' dokumenti għal jew
mill-Ingliż u l-Ġeorġjan kif imsemmi fl-Artikolu 13(1) ta'
dawn ir-Regoli ta' Proċedura jitħallsu mill-Parti li tkun qed tospita
l-laqgħa. 
Interpretazzjoni
u traduzzjoni għal jew minn lingwi oħra jitħallsu direttament
mill-Parti li tagħmel it-talba. 
Artikolu 15
Emenda
tar-Regoli ta' Proċedura
Dawn ir-Regoli
ta' Proċedura jistgħu jiġu emendati b'deċiżjoni
tal-Kunsill ta' Assoċjazzjoni skont l-Artikolu 408(1). 
Artikolu 16
Sottokumitati
u Gruppi ta' Ħidma speċjalizzati
1.               Skont l-Artikolu 409(2) tal-Ftehim, il-Kumitat
ta' Assoċjazzjoni jista' jiddeċiedi li jwaqqaf Sottokumitati jew xi
kumitati jew korpi speċjali, f'oqsma speċifiċi neċessarji
għall-implimentazzjoni tal-Ftehim minbarra dawk li hemm stipulati
fil-Ftehim, sabiex jgħinuh fit-twettiq ta' dmirijietu. Il-Kumitat ta'
Assoċjazzjoni jista' jiddeċiedi li jtemm il-ħidma ta' tali
Sottokumitat, kumitat jew korp speċjali. Sakemm ma jkunx deċiż
mod ieħor, dawn is-sottokumitati jaħdmu taħt l-awtorità
tal-Kumitat ta’ Assoċjazzjoni, li jirrappurtaw lilu wara kull waħda
mil-laqgħat tagħhom. 
2.               Sakemm ma jkunx previst mod ieħor mill-Ftehim
jew miftiehem fil-Kunsill ta' Assoċjazzjoni, ir-regoli preżenti ta'
proċeduri jiġu applikati mutatis mutandis għal kull
Sottokumitat, kumitat jew korp speċjali kif stipulat f'(1) hawn fuq. 
3.            Il-laqgħat tas-sottokumitati maħluqa skont
il-Ftehim jistgħu jinżammu b'mod flessibbli skont il-bżonn,
personalment, fi Brussell jew fil-pajjiż sieħeb jew pereżempju
permezz ta' vidjokonferenza. Is-sottokumitati jkunu l-pjattaforma biex
jiġi sorveljat il-progress dwar l-approssimazzjoni f'oqsma
speċifiċi, biex jiġu diskussi ċerti kwistjonijiet u sfidi
li jirriżultaw minn dan il-proċess u biex jiġu fformulati
rakkomandazzjonijiet u konklużjonijiet operazzjonali.
4.            Is-Segretarjat tal-Kumitat ta' Assoċjazzjoni
jkun ikkupjat bil-korrespondenza, dokumenti u komunikazzjonijiet rilevanti
kollha li jikkonċernaw sottokumitat, kumitat jew korp speċjali kif
stipulat f'(1) hawn fuq. 
5.            Sakemm mhux stipulat mod ieħor fil-Ftehim jew
miftiehem mill-Partijiet fil-Kunsill ta' Assoċjazzjoni, is-Sottokumitati,
kumitati jew korpi speċjali jkollhom biss is-setgħa li jagħmlu
rakkomandazzjonijiet lill-Kumitat ta' Assoċjazzjoni.
Artikolu 17
Dawn ir-Regoli
ta' Proċedura japplikaw mutandis mutatis għall-Kumitat ta'
Assoċjazzjoni fil-konfigurazzjoni tal-Kummerċ, sakemm ma jkunx stipulat
mod ieħor. 
 
ANNESS II
ID-DEĊIŻJONI
Nru 2/2014 TAL-KUNSILL TA' ASSOĊJAZZJONI BEJN L-UE U
L-ĠEORĠJA
ta’ …
2014
dwar
l-istabbiliment ta' żewġ sottokumitati 
IL-KUNSILL
TA' ASSOĊJAZZJONI BEJN L-UE U L-ĠEORĠJA,
Wara li
kkunsidra l-Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħhom, fuq
naħa, u l-Ġeorġja, fuq in-naħa l-oħra,
("il-Ftehim") u b'mod partikolari l-Artikolu 409 tiegħu,
Billi:
(1)             Skont l-Artikolu 431, partijiet mill-Ftehim jiġu
applikati provviżorjament mill-1 ta' Settembru 2014. 
(2)             L-Artikolu 409(2) jipprevedi li l-Kunsill ta'
Assoċjazzjoni jista' jiddeċiedi li jistabbilixxi kull sottokumitat
jew korp ieħor f'oqsma speċifiċi meħtieġa
għall-implimentazzjoni tal-Ftehim li jista' jassistih fit-twettiq
tad-dmirijiet tiegħu. 
(3)             Sabiex jippermettu diskussjonijiet fil-livell ta’
esperti dwar l-oqsma ewlenin li jaqgħu fl-ambitu tal-applikazzjoni
provviżorja tal-Ftehim, għandhom jiġu stabbiliti żewġ
sottokumitati. Bi ftehim ulterjuri tal-Partijiet kemm il-lista ta’
sottokumitati kif ukoll l-ambitu tas-sottokumitati individwali jistgħu
jiġu modifikati.
ADOTTA DIN
ID-DEĊIŻJONI:
Artikolu
Uniku
Is-sottokumitati
mniżżla fl-Appendiċi A huma b'dan stabbiliti. Ir-Regoli ta'
Proċedura tas-sottokumitati huma rregolati mill-Artikolu 16
tar-Regoli ta' Proċedura tal-Kunsill ta' Assoċjazzjoni u
s-sottokumitati tal-Ftehim ta' Assoċjazzjoni bejn l-UE u
l-Ġeorġja kif adottat bid-Deċiżjoni Nru 1/2014 tal-Kunsill
ta' Assoċjazzjoni bejn l-UE u l-Ġeorġja.  
Magħmul fi,
                                                                                               Għall-Kunsill ta’ Assoċjazzjoni
                                                                                               Il-President
L-Appendiċi A għall-ANNESS II
Il-Kunsill ta’ Assoċjazzjoni bejn l-UE u l-Ġeorġja
Sottokumitati stabbiliti:
(1)             Sottokumitat għall-Ġustizzja, il-Libertà u
s-Sigurtà; 
(2)             Sottokumitat għall-kooperazzjoni fl-Ekonomija u
f'Setturi oħra; 
ANNESS III
ID-DEĊIŻJONI
Nru 3/2014 TAL-KUNSILL TA' ASSOĊJAZZJONI BEJN L-UE U
L-ĠEORĠJA
ta’ …
2014
dwar
id-delega ta' ċerti poteri mill-Kunsill ta' Assoċjazzjoni
lill-Kumitat ta' Assoċjazzjoni fil-konfigurazzjoni tal-Kummerċ. 
IL-KUNSILL
TA' ASSOĊJAZZJONI BEJN L-UE U L-ĠEORĠJA,
Wara li
kkunsidra l-Ftehim ta' Assoċjazzjoni bejn l-Unjoni Ewropea u l-Komunità
Ewropea tal-Enerġija Atomika u l-Istati Membri tagħhom, fuq
naħa, u l-Ġeorġja, fuq in-naħa l-oħra, ("il-Ftehim")
u b'mod partikolari l-Artikoli 406(3) u 408(2) tiegħu,
Billi:
(1)             Partijiet tal-Ftehim huma applikati
provviżorjament mill-1 ta' Settembru 2014, skont
l-Artikolu 431 tal-Ftehim. 
(2)             Il-Kunsill ta' Assoċjazzjoni huwa responsabbli
sabiex jissorvelja u jimmonitorja l-applikazzjoni u l-implimentazzjoni
tal-Ftehim. 
(3)             Il-Kunsill ta' Assoċjazzjoni jista' jiddelega
lill-Kumitat ta' Assoċjazzjoni kull waħda mis-setgħat li
għandu, inkluża s-setgħa li jieħu deċiżjonijiet
vinkolanti skont l-Artikolu 408(2) tal-Ftehim.
 (4)            Il-Kumitat ta' Assoċjazzjoni
fil-konfigurazzjoni tal-Kummerċ jindirizza l-kwistjonijiet kollha relatati
mat-Titolu IV (Kummerċ u Kwistjonijiet relatati mal-Kummerċ) kif
speċifikat fl-Artikolu 408(4) tal-Ftehim. 
(5)             Sabiex tiġi żgurata l-implimentazzjoni bla
xkiel u f'waqtha tal-parti tad-DCFTA tal-Ftehim, huwa xieraq li l-Kunsill ta'
Assoċjazzjoni jiddelega lill-Kumitat ta' Assoċjazzjoni
fil-konfigurazzjoni tal-Kummerċ is-setgħa li jaġġorna jew
jemenda l-Annessi ta' dan il-Ftehim li jikkonċernaw il-Kapitoli 1, 3,
5, 6 u 8 tat-Titlu IV (Kummerċ u Kwistjonijiet relatati
mal-Kummerċ‑) ta' dan
il-Ftehim sa fejn ma hemmx dispożizzjonijiet speċifiċi f'dawk
il-Kapitoli dwar l-aġġornament jew l-emendar ta' dawk l-Annessi f'dan
il-Ftehim.    
ADOTTA DIN
ID-DEĊIŻJONI:
Artikolu
Uniku
Il-Kunsill ta'
Assoċjazzjoni jiddelega lill-Kumitat ta' Assoċjazzjoni
fil-konfigurazzjoni tal-Kummerċ, kif imsemmi fl-Artikolu 408(4)
tal-Ftehim, is-setgħa li jaġġorna jew jemenda l-Annessi li
jikkonċernaw il-Kapitoli 1, 3, 5, 6 u 8 tat-Titlu IV
(Kummerċ u Kwistjonijiet relatati mal-Kummerċ‑) ta'
dan il-Ftehim sa fejn ma hemmx dispożizzjonijiet speċifiċi
f'dawk il-Kapitoli dwar l-aġġornament jew l-emendar ta' dawk
l-Annessi f'dan il-Ftehim. 
                                                                                                
                L-Unjoni Ewropea                                        Il-Ġeorġja